Správa o plnení úloh Národnej stratégie trvalo udržateľného rozvoja Slovenskej republiky

Uznesenie vlády SR č. 978 z 10. októbra 2001 ukladá podpredsedovi  vlády I.Miklošovi v bode:

C.1. uplatňovať zámery, priority a ciele NSTUR v koncepciách hospodárskeho rozvoja SR, osobitne v Stratégii novej ekonomiky SR 
rok 2004

Plnenie úlohy:

V  ekonomickej oblasti  sa   vláda SR  v rámci svojho Programového vyhlásenia zaviazala „presadzovať takú makroekonomickú politiku, ktorá sa zameria na dlhodobo udržateľný ekonomický rast najmä rastom produktivity práce, prílevom zahraničných investícií, vytváraním priaznivého podnikateľského prostredia pre rozvoj podnikateľskej sféry, podporou stabilného kurzu koruny, primeranými úrokovými sadzbami a prehľadnými daňovými zákonmi“.  Na základe Národnej stratégie trvalo udržateľného rozvoja sa v predchádzajúcom období uplatňovali všetky aktívne nástroje ekonomickej politiky na dosiahnutie dlhodobých priorít prostredníctvom strategických cieľov TUR s akcentom na dosiahnutie nového modelu ekonomiky. Pritom iba stabilné trhové základy a výkonnosť ekonomiky SR vytvárajú dostatočné zdroje na úspešné presadzovanie ekologických princípov trvalo udržateľného rozvoja. 

V súvislosti s uplatňovaním zámerov, priorít a cieľov NSTUR v koncepciách       hospodárskeho rozvoja SR, osobitne v Stratégii novej ekonomiky SR je stav plnenia nasledovný: V súlade s princípmi uplatňovania zámerov Národnej stratégie trvalo udržateľného rozvoja sa i napriek absencii koncepcie Stratégie novej ekonomiky SR podarilo  úspešne dokončiť reštrukturalizáciu bankového sektora, nastúpiť na cestu ozdravenia verejných financií i prostredníctvom sprehľadnenia hospodárenia s prostriedkami štátu zrušením väčšiny štátnych fondov, zabezpečiť rast HDP na približne dvojnásobnej úrovni priemeru členských krajín EÚ, pričom sa z hľadiska udržateľnosti zlepšila jeho štruktúra, podarilo sa udržať mieru inflácie, ktorá v roku 2002 dosiahla historicky najnižšiu úroveň, podarilo sa stabilizovať zahraničnú zadlženosť tak, aby nepresahovala požadované Maastrichtské kritérium, taktiež sa i vďaka zvyšujúcemu  prílevu zahraničných investícií podarilo stabilizovať obchodnú i platobnú bilanciu s reálnym predpokladom  postupného znižovania jej deficitu  v budúcich rokoch, pri postupnom zlepšovaní štruktúry celkového vývozu našej krajiny. Takéto uplatňovanie princípov zodpovednej makroekonomickej politiky štátu sa premietlo do napĺňania priorít a strategických cieľov v ekonomickej oblasti TUR.

V roku 2003 sa bude aktívne participovať na napĺňaní cieľa vlády SR dosiahnuť stav dlhodobo fungujúceho moderného hospodárstva a informačnej spoločnosti, odstraňovať štrukturálne deformácie ekonomiky a zabezpečovať vyvážený rozvoj hospodárstva s dôrazom na perspektívne moderné odvetvia a regionálne prírodno-sociálne podmienky . 

Intenzívne sa pracuje na :
-  projekte daňovej reformy, ktorej primárnym cieľom je zvýšiť transparentnosť a efektivitu daňového systému tak, aby v maximálnej možnej miere dokázal rozhýbať jednotlivé sektory ekonomiky SR a pritom nezaťažoval oblasti prioritné v rámci koncepcie TUR
- konsolidácii verejných financií do stavu dlhodobej  stability slovenskej ekonomiky tak, aby SR v roku 2006 plnila Maastrichtské kŕitériá i v oblasti štátneho rozpočtu
- pokračovaní  reštrukturalizácie priemyselných odvetví aj prostredníctvom privatizácie prirodzených monopolov s účasťou štátu a aktívnou podporou nových odvetví s tvorbou vyššej pridanej hodnoty
- vytváraní trhových pravidiel v rámci zásad TUR pre  príchod ďalších silných investorov do ekonomicky menej rozvinutých regiónov, ktorí pozitívne ovplyvnia výšku a štruktúru exportu, zvýšia zamestnanosť, a tým prispejú k zlepšovaniu celkovej ekonomickej a sociálnej situácie 
- spustení systému Štátnej pokladnice v roku 2004, ktorý by mal zabezpečiť lepšiu kontrolu a efektívnosť vynakladania verejných zdrojov
- pokračovaní reforiem v oblasti zdravotníctva, školstva, dôchodkového systému a sociálnej politiky, či v oblasti reštrukturalizácie železníc i licenčnej politiky v poľnohospodárskom sektore, čo by malo viesť k celkovému ukončeniu transformácie ekonomiky a zlepšeniu celkových ekonomických ukazovateľov.

Z hľadiska ekonomickej stratégie je najdôležitejšou úlohou,  aby sa ekonomika SR čo najlepšie vysporiadala so vstupom do EÚ v roku 2004, keď sa stane súčasťou jednotného ekonomického priestoru, k čomu by výrazným spôsobom mali napomôcť i jednotlivé reformy v ekonomickej a sociálnej oblasti, ktoré vyplývajú  z Programového vyhlásenia vlády SR. 

Uznesenie vlády SR č. 978 z 10. októbra 2001 ukladá ministrovi hospodárstva v bodoch:

C.2.   rozpracovať zámery, priority a ciele NSTUR v rámci aktualizácie Spoločnej koncepcie lesníckej a drevárskej politiky produkcie, spracovania a využívania dreva
rok 2004
C.3.     rozpracovať zámery, priority a ciele NSTUR v rámci aktualizácie Rozpracovania priemyselnej politiky SR vo vybraných odvetviach spracovateľského priemyslu
rok 2004
C.4.     rozpracovať zámery, priority a ciele NSTUR v rámci aktualizácie Priemyselnej politiky
rok 2005
C.5.      rozpracovať zámery, priority a ciele NSTUR v rámci aktualizácie Energetickej politiky SR a Surovinovej politiky SR
rok 2005
C.6.     rozpracovať zámery, priority a ciele NSTUR v rámci aktualizácie Národného programu rozvoja cestovného ruchu
rok 2005

Plnenie úloh:	

Národná stratégia trvalo udržateľného rozvoja bola rozpracovaná aj na podmienky MH SR. Jej zámery, priority a ciele boli zohľadnené pri rozpracovaní programového vyhlásenia vlády SR a postupne sa uplatňujú pri spracovaní strategických a koncepčných materiálov rezortu Ministerstva hospodárstva SR.

Odborní pracovníci Ministerstva hospodárstva SR boli zapojení do prác na projekte „Podpora trvalo udržateľného rozvoja v Slovenskej republike“, ktorý sa realizoval v rokoch 1999-2001 s finančnou podporou Rozvojového programu OSN (UNDP). Prostredníctvom odboru informatiky MH SR zabezpečilo, aby mali všetci pracovníci ministerstva prístup k informáciám o problematike NSTUR. V elektronickej sieti MH SR sú umiestnené všetky dokumenty a publikácie, ktoré sa pripravili v rámci projektu „Podpora trvalo udržateľného rozvoja v Slovenskej republike“. Informácie o tejto problematike sú tiež dostupné na web  stránkach Úradu vlády SR a globálne, prostredníctvom internetu. Zámery a priority NSTUR boli začlenené aj do kapitol AGENDY 21, ktoré sú každoročne vyhodnocované príslušnými odbornými útvarmi ministerstva.

Na Ministerstve hospodárstva SR sú gestormi uvedených úloh: sekcia stratégie tvorby a podpory podnikania, sekcia výrobných a sieťových odvetví, výkonu zakladateľských a akcionárskych práv a odbor cestovného ruchu.
Vzhľadom na to, že úlohy vyplývajúce z uznesenia vlády SR č. 978/2001 majú termín plnenia v rokoch 2004 až 2005, pracovníci odborných útvarov priebežne zabezpečujú práce súvisiace  s ich realizáciou.

K bodom C.2., C.3., C.4. 

V rokoch 2001 a 2002 boli vypracované materiály „Zhodnotenie pripravenosti adaptácie textilného, odevného, kožiarskeho, obuvníckeho, polygrafického a sklárskeho priemyslu SR na konkurenčné prostredie Jednotného vnútorného trhu Európskej únie“,  „Zhodnotenie vývoja konkurenčnej schopnosti chemického priemyslu v súvislosti s prispôsobovaním sa prostrediu  Európskej únie“ a „Drevo – surovina 21. storočia“. 

Cieľom spracovania uvedených dokumentov  je hodnotenie konkurencieschopnosti jednotlivých priemyselných sektorov a výhľadové koncepcie ich rozvoja. Dôraz je kladený aj na ekologické princípy a hľadiská trvalo udržateľného rozvoja. Jednotlivé odvetvia sú v materiáloch hodnotené so zreteľom na stav a výkonnosť výrobno-technickej základne, perspektív udržateľnosti rozvoja v podmienkach jednotného trhu Európskej únie, dosahov na životné prostredie, exportnej výkonnosti a konkurencieschopnosti produkcie. V prípravnej etape je zámer vypracovania štúdie na výstavbu novej papierne na spracovanie dreva nižších akostných tried. V súlade s NSTUR sa tým prispeje k vysoko efektívnemu využitiu drevnej suroviny. V tomto roku sa pripravuje „Rozpracovanie zámerov strategického rozvoja priemyslu do roku 2013“ a dokument bude využitý pri aktualizácii Priemyselnej politiky v zmysle bodu C.4. uznesenia vlády SR. 

Základnou prioritou, ktorá podmieňuje zmenu zaužívaných (neudržateľných) modelov výroby a spotreby v jednotlivých odvetviach slovenského priemyslu, je urýchlenie procesu jeho reštrukturalizácie a realizácia opatrení na zvyšovanie konkurenčných schopností  priemyslu tak, ako sú navrhnuté vo vyššie uvedených dokumentoch. Ako podklad pre vypracovanie koncepčných a strategických materiálov v zmysle úloh NSTUR budú slúžiť aj „Sektorový operačný program /SOP/ Priemysel a služby“ a „Analýza stavu podnikateľského prostredia v SR“. 

K bodu C.5. 

Aktualizácia energetickej politiky bude vypracovaná po ukončení privatizácie a reštrukturalizácie energetického sektora. Ako vhodný podkladový materiál budú využité aj výsledky, odporúčania a závery „Národnej štúdie energetickej efektívnosti pre SR na roky 2002-2012“, ktorá bola spracovaná pre Svetovú banku a MH SR v auguste 2002 a „Koncepcia využívania obnoviteľných zdrojov energie“, spracovaná v decembri 2002. Novelizácia surovinovej politky by mala byť, v zmysle rozpracovaného Programového vyhlásenia vlády SR, začatá v roku 2003 spracovaním dokumentu „Stratégia surovinovej politiky pre oblasť nerastných surovín“. SOP „Priemysel a služby“ bude slúžiť ako podklad aj v oblasti aktualizácie podkladov k energetickej politike

K bodu C.6. 

Podkladom pre vypracovanie aktualizácie Národného programu rozvoja cestovného ruchu (NPRCR) bude dokument „Regionalizácia cestovného ruchu“. Práce na jeho vyhotovení začali už v roku 2002. Úlohy, ktoré vyplynú z tohto materiálu budú obsahovať aj zámery, priority a ciele NSTUR a návrh postupu zostavenia ďalších dokumentov potrebných pre aktualizáciu NPRCR. SOP „Priemysel a služby“ bude slúžiť ako podklad aj v oblasti aktualizácie podkladov  v oblasti rozvoja cestovného ruchu.  

Uznesenie vlády SR č. 978 z 10. októbra 2001 ukladá ministrovi pôdohospodárstva v bodoch:

C.7.      vypracovať návrh nového zákona o lesoch v intenciách NSTUR
rok 2002
C.8.       vypracovať návrh nového zákona o poľovníctve v intenciách NSTUR
rok 2002
C.9.      vypracovať návrh novely zákona o ochrane poľnohospodárskeho pôdneho fondu v intenciách NSTUR
rok 2003
C.10.   rozpracovať zámery, priority a ciele NSTUR v súlade so systémom a nástrojmi štrukturálnej politiky podľa systému EÚ
rok 2004
C.11.  dopracovať zámery, priority a ciele NSTUR nepremietnuté do schválenej Koncepcie agrárnej a potravinovej politiky v jej aktualizácii
rok 2004
C.12.  dopracovať zámery, priority a ciele NSTUR nepremietnuté do schválenej Koncepcie vodohospodárskej politiky v jej aktualizácii 
rok 2004
C.13.  dopracovať zámery, priority a ciele NSTUR nepremietnuté do schválenej Koncepcie lesníckej politiky v jej aktualizácii 
rok 2004

Plnenie úloh:

K bodom C.7, C.8, C.9. 

Návrh zákona o lesoch podľa úlohy C.7. predmetného uznesenia vlády bol vypracovaný a po jeho schválení vládou SR dňa 28. 6. 2001 zaslaný na prerokovanie Národnej rade Slovenskej republiky. Predmetný návrh zákona do konca roku 2002 nebol v NR SR prerokovaný. 
V Pláne legislatívnych úloh vlády SR na rok 2003 je návrh zákona o lesoch zaradený na mesiac november 2003.

Návrh zákona o poľovníctve podľa úlohy C.8. sa nevypracoval, ale bol predložený vláde SR návrh legislatívneho zámeru návrhu zákona o poľovníctve, ktorý vláda schválila 3. apríla 2002.
Vypracovanie návrhu zákona o poľovníctve je v Pláne legislatívnych úloh vlády SR na rok 2003 a je zaradené na mesiac jún 2003.

Vypracovanie návrhu novely zákona o ochrane poľnohospodárskeho pôdneho fondu je v Pláne legislatívnych úloh vlády SR na rok 2003 zaradené na mesiac júl 2003.

Úlohy pre rok 2004 sa priebežne pripravujú:

C.10. Požiadavky NSTUR budú realizované prostredníctvom programov a plánov premietnutých v SOP Poľnohospodárstvo a rozvoj vidieka, ako aj Plánu rozvoja vidieka SR na roky 2004 – 2006, ktoré sú pripravované a rozpracované v súlade s platnými nástrojmi /nariadeniami/ EK.

C.11. V súčasnosti platná koncepcia je platná do r. 2005, ale MP SR uvažuje s prípravou Stratégie agrárnej politiky v období plného členstva SR v EÚ /do r. 2006/, s predpokladaným predložením do vlády SR do konca roku 2003. Pripravované tézy predmetnej stratégie uvažujú aj s požiadavkami NSTUR.

C.12. V rámci prípravných prác na  implementáciu rámcovej smernice pre vodu do legislatívy SR prebieha proces upresnenia cieľov stanovených v Koncepcii vodohospodárskej politiky aj v súlade s požiadavkami NSTUR.

C.13.  Súbežne s legislatívnym procesom lesného hospodárstva sa uvažuje aj s prehodnotením a realizáciou jestvujúcej Koncepcie lesníckej politiky, kde požiadavky NSTUR môžu byť premietnuté.

Uznesenie vlády SR č. 978 z 10. októbra 2001 ukladá ministrovi práce, sociálnych vecí a rodiny v bodoch:

C.14.   rozpracovať zámery, priority a ciele NSTUR v rámci Národného programu sociálnej ochrany
rok 2003
C.15.     rozpracovať zámery, priority a ciele NSTUR v rámci Národného programu boja proti chudobe a sociálnemu vylúčeniu 
rok 2003
C.16.  vypracovať návrh zákona o sociálnoprávnej ochrane, sociálnej prevencii a náhradnej starostlivosti v intenciách NSTUR				
rok 2003
C.17.    rozpracovať zámery, priority a ciele NSTUR v rámci aktualizácie Národného plánu zamestnanosti a implementácie európskych zásad zamestnanosti
rok 2004

Plnenie úloh:
					
V súvislosti s uplatňovaním „Národnej stratégie trvalo udržateľného rozvoja“ MPSVR SR v priebehu roku 2002 rozpracovalo rad koncepčných materiálov obsahujúcich opatrenia, ktoré by mali prispieť k dosiahnutiu čiastkových strategických cieľov Trvalo udržateľného rozvoja Slovenskej republiky.

K bodom C.14., C.15. 
Úlohy k horeuvedeným bodom sa priebežne plnia rozpracovaním zámerov, priorít a cieľov  NSTUR v rámci Národného programu sociálnej ochrany a Národného programu boja proti chudobe a sociálnemu vylúčeniu.
V tejto súvislosti bol uznesením vlády SR č. 963/2002 schválený harmonogram vypracovania Spoločného memoranda o začlenení SR do Európskej sociálnej stratégie. V zmysle harmonogramu bude do konca roku 2003 vypracované Spoločné memorandum o inklúzii – JIM a do konca roku 2004 Národný akčný plán Boja proti chudobe a sociálnemu vylúčeniu, čím sa vytvoril predpoklad pre splnenie úlohy bodu C.15. uznesenia vlády SR č. 978/2001.
V súlade so záväzkami SR deklarovanými v Národnom programe pre prijatie Acquis communautaire v zmysle uvedených cieľov Slovenská republika v roku 2004 vypracuje Národný program sociálnej ochrany do roku 2005. 	

K bodu  C.16.
Uznesením vlády SR č. 730 z 3. júla 2002 bol schválený legislatívny zámer na vypracovanie návrhu zákona o sociálnoprávnej ochrane detí a o sociálnej prevencii. Týmto uznesením vláda SR uložila ministrovi práce, sociálnych vecí a rodiny SR vypracovať návrh zákona o sociálnoprávnej ochrane detí a o sociálnej prevencii v termíne do 31. 12. 2003. Návrh zákona je v štádiu príprav.

K bodu C.17.
Na základe uznesenia vlády SR č.1038/2001 bola schválená „Súhrnná správa o plnení opatrení Národného plánu zamestnanosti“, z ktorej vyplynula úloha vypracovať Národný akčný plán zamestnanosti /NAPZ/ na roky 2002 a 2003. Začiatkom  roku  2002  bol vypracovaný Národný akčný plán zamestnanosti na roky 2002 a 2003, ktorý bol v apríli schválený uznesením vlády SR č. 362/2002.
Národný akčný plán zamestnanosti na roky 2002 a 2003 obsahuje 34 súhrnných  opatrení, ktoré sú rozdelené do 4 pilierov, ktoré vychádzajú zo zásad politiky zamestnanosti schválených Radou Európskej únie a  svojím obsahom majú prispieť k zlepšeniu zamestnanosti a zamestnateľnosti účastníkov na trhu práce. Navrhnuté opatrenia zohľadňujú i jeden zo Strategických cieľov TUR SR, ktorý má zabezpečiť okrem iného zmiernenie sociálnych rozdielov v spoločnosti, zníženie miery nezamestnanosti a zlepšiť politiku zamestnanosti.

Ministerstvo práce, sociálnych vecí a rodiny SR realizuje nasledujúce konkrétne aktivity súvisiace s trvalo udržateľným rozvojom:

Prednostný rozvoj problémových regiónov

S cieľom riešenia rozvoja problémových regiónov v oblasti ľudských zdrojov Ministerstvo práce, sociálnych vecí a rodiny SR vypracovalo návrh sektorového operačného programu Ľudské zdroje, ako súčasť Národného rozvojového plánu. Jeho obsah bol harmonizovaný s ostatnými operačnými programami. Tento program obsahuje globálny cieľ, ciele, priority a opatrenia, ktoré majú prispieť k riešeniu nezamestnanosti, k zvýšeniu vzdelanostnej úrovne ľudských zdrojov, zlepšeniu kvalifikačnej štruktúry a k ich lepšej pripravenosti pre potreby trhu práce, ktoré budú podporované v období rokov 2004 – 2006 zo zdrojov Európskeho sociálneho fondu. Z geografického hľadiska pokrýva územie celej Slovenskej republiky s výnimkou Bratislavského kraja. Na princíp prednostného rozvoja problémových regiónov sa prihliadalo pri navrhovaní väčšiny opatrení NAPZ. 

Zmiernenie sociálnych rozdielov v spoločnosti, zníženie miery nezamestanosti, ukončenie transformácie systému sociálnej pomoci a podpory politiky zamestanosti.

V rámci Národného akčného plánu zamestnanosti na roky 2002 a 2003 (NAPZ) bol navrhnutý rad opatrení, ktoré majú vytvoriť podmienky pre podporu politiky komplexného rozvoja ľudských zdrojov (ide  predovšetkým o opatrenia  zahrnuté v I. pilieri, ktorých zámerom je zlepšenie zamestnateľnosti) a  zabezpečenie rovnoprávneho prístupu k práci a eliminácie diskriminácie na trhu práce (ide  predovšetkým o opatrenia  zahrnuté v IV.  pilieri, ktorých zámerom je posilnenie politiky rovnakých príležitostí) a súčasne viesť k posilneniu regionálnej politiky smerom k využívaniu miestnych zdrojov na tvorbu pracovných miest. Jednotlivé navrhnuté opatrenia NAPZ majú taktiež prispieť k zníženiu nezamestnanosti prostredníctvom nástrojov aktívnej politiky trhu práce, podporou rozvojových programov, priestorovou a profesijnou mobilitou (ide predovšetkým o opatrenia zahrnuté v pilieri II. – Rozvoj podnikania a v pilieri III. – Podpora prispôsobovania podnikov a ich zamestnancov). V záujme vytvorenia motivačných podmienok pre zamestnanosť bolo v rámci NAPZ navrhnuté opatrenie č. 7, ktorého cieľom je  posilňovať záujem evidovaných nezamestnaných nájsť si zamestnanie a zotrvať v ňom. V priebehu určitej doby po nástupe do zamestnania cielene umožniť obmedzený/regulovaný príjem počas poberania dávky sociálnej pomoci, resp. podpory v nezamestnanosti. S cieľom podporiť rozvoj miestnej zamestnanosti bolo v rámci NAPZ navrhnuté opatrenie č. 22, ktorého zámerom je podpora projektov obnovy živností, rozvoj družstevníctva najmä vytváraním nových typov a druhov družstiev a rozširovanie zriaďovania družstevných rozvojových centier a podpora zriaďovania podnikov, ktorých hlavným zameraním by bola reintegrácia dlhodobo nezamestnaných a starších občanov do pracovného procesu. Toto opatrenie by sa malo uplatňovať najmä v regiónoch s vysokou mierou nezamestnanosti.

 Zvýšenie podpory pre sociálne ohrozené skupiny obyvateľov a rodinu 

V záujme zrovnoprávnenia podmienok pre zamestnanie mužov a  žien a  pre prístup na trh práce znevýhodnených skupín občanov bolo v rámci Národného akčného plánu zamestnanosti na roky 2002 a 2003 navrhnutých v rámci IV. piliera 7 špeciálnych  opatrení. Princíp zvýšenej starostlivosti o túto skupín obyvateľov je zdôrazňovaný vo väčšine opatrení NAPZ. 
V roku 2002 bolo legislatívne dobudovaný systém štátnej sociálnej podpory prijatím nových právnych úprav prídavku na dieťa, príspevku k prídavku na dieťa a rodičovského príspevku, ktoré patria medzi kľúčové dávky priamej finančnej podpory rodín s nezaopatrenými deťmi. Ich účelom je prispievať na podporu plnenia ekonomickej  a výchovnej funkcie rodín s nezaopatrenými deťmi. Zákon č. 280/2002 Z. z. o rodičovskom príspevku, ktorý nadobudol účinnosť od 1.11.2002 podmienkami jeho poskytovania  akceptuje potrebu zosúladenia  rodinného života a práce tým, že umožňuje vykonávať zárobkovú činnosť aj popri poberaní rodičovského príspevku a umožňuje počas jedného mesiaca poberať rodičovský príspevok súčasne  aj druhému rodičovi pri starostlivosti o to isté dieťa.
 
Zaostávanie rómskej populácie

V súvislosti s riešením problematiky Rómov bolo vládou SR prijatých niekoľko významných dokumentov, obsahujúcich opatrenia a úlohy aj pre rezort práce, sociálnych vecí a rodiny.
Vláda SR schválila uznesením č. 821/1999 stratégiu na riešenie problémov rómskej národnostnej menšiny a súbor opatrení na jej realizáciu – I. etapa.
Vláda SR schválila uznesením č. 294/2000 rozpracovanie stratégie na riešenie problémov rómskej národnostnej menšiny do súboru konkrétnych opatrení na rok 2000 – II. etapa.
Vláda SR schválila uznesením č. 357/2002 tri významné dokumenty, ktorými je zaviazaný i minister práce, sociálnych vecí a rodiny SR.
Sú to:
-  Priority vlády SR vo vzťahu k rómskym komunitám na rok 2002
-  Komplexný rozvojový program rómskych osád
-  Program sociálnych terénnych pracovníkov.

Ministerstvo práce, sociálnych vecí a rodiny SR priebežne plní a aktualizuje všetky úlohy, ktoré mu boli uložené. 

Uznesenie vlády SR č. 978 z 10. októbra 2001 ukladá ministrovi školstva v bodoch:

C.18.     rozpracovať zámery, priority a ciele NSTUR v rámci Vytvorenia podmienok na multikulturálne vzdelávanie, a to nielen zabezpečením vzdelávania sa v materinskom jazyku, ale aj zahrnutím do multikulturálnych osnov vo všeobecne záväzných právnych predpisoch
rok 2002
C.19.   rozpracovať zámery, priority a ciele NSTUR v Stratégii informatizácie SR a akčného plánu realizácie stratégie,
C.20.     vypracovať návrh zákona o vzdelávaní v intenciách NSTUR
rok 2002
C.21.    rozpracovať zámery, priority a ciele NSTUR v rámci Vytvorenia a uplatňovania princípov a mechanizmov pre úspešné vzdelávanie detí a mládeže zo sociálne znevýhodneného prostredia
rok 2004 
C.22.   rozpracovať zámery, priority a ciele NSTUR v rámci aktualizácie Koncepcie štátnej vednej a technickej politiky do roku 2005
rok 2005

Plnenie úloh:

K bodu C.18.
Schválená koncepcia rozvoja výchovy a vzdelávania rozpracováva zámery a ciele NSTUR v oblasti vytvárania podmienok na multikulturálne vzdelávanie. 

K bodu C.19.
V Stratégii informatizácie SR sú zakomponované zámery a ciele NSTUR.

K bodu C.20.
Návrh zákona o výchove a vzdelávaní bol predložený v roku 2002 na rokovanie Rady hospodárskej a sociálnej dohody /RHSD/. Vláda ho už ale v minulom volebnom období neprerokovala. V legislatívnom pláne vlády je úloha predložiť na rokovanie vlády v septembri 2003 Legislatívny zámer zákona o výchove a vzdelávaní v školách a školských zariadeniach. Pri jeho tvorbe sa bude vychádzať zo schválenej koncepcie rozvoja výchovy a vzdelávania na najbližších 15-20 rokov, ktorá sa dotýka najmä zásadnej reformy školského systému, a to prehlbovanie demokratizácie a humanizácie vzdelávania, zmien v obsahu vzdelávania, dosiahnutia vysokej kvality vzdelávacieho procesu, rozvoja vzdelávacích príležitostí a rovností prístupu ku vzdelávaniu.

K bodu C.21.
V zmysle schválenej koncepcie rozvoja výchovy a vzdelávania sa priebežne rozpracovávajú aj zámery a ciele NSTUR v rámci vytvorenia mechanizmov pre úspešné vzdelávanie detí a mládeže zo sociálne znevýhodneného prostredia.

K bodu C.22. 
Vzhľadom na to, že sa nepripravuje aktualizácia Koncepcie štátnej vednej a technickej politiky do roku 2005, budú zámery, priority a ciele NSTUR rozpracované v rámci novej „Strednodobej koncepcie štátnej vednej a technickej politiky do roku 2010“, ktorá sa začne pripravovať v roku 2004.

Uznesenie vlády SR č. 978 z 10. októbra 2001 ukladá ministrovi výstavby a regionálneho rozvoja v bode:

C.23. rozpracovať zámery, priority a ciele NSTUR v aktualizácii Národného plánu regionálneho rozvoja
rok 2003

Plnenie úlohy:

V súlade s predmetnou úlohou bol vypracovaný Národný rozvojový plán /NRP/, ktorého súčasťou sú operačné programy. Dňa 23. januára 2003 boli na MVRR SR doručené neoficiálne pripomienky Európskej komisie ku skrátenej verzii návrhu NRP. Pripomienka Európskej komisie ohľadne zlúčenia Sektorového operačného programu Životné prostredie a Sektorového programu Doprava do jedného Operačného programu Základná infraštruktúra bola zapracovaná v Národnom rozvojovom pláne. Vytvoreniu spoločného operačného programu predchádzala vzájomná dohoda ministra dopravy, pôšt a telekomunikácií SR, životného prostredia SR a ministra výstavby a regionálneho rozvoja SR. 
Národný rozvojový plán schválila vláda SR dňa 12. marca 2003 uznesením č. 166/2003.

V celom procese prípravy a tvorby Národného rozvojového plánu bol kladený dôraz na súlad s Národnou stratégiou trvalo udržateľného rozvoja, ako aj so Štátnou environmentálnou politikou a Koncepciou uplatňovania Agendy 21. Otázka trvalo udržateľného rozvoja je  integrovaná do Operačného programu Základná infraštruktúra. 

Hlavnými dokumentmi, ktorými sa riadi environmentálna politika na Slovensku, sú Stratégia, zásady a priority štátnej environmentálnej politiky (1993) a Národný environmentálny akčný program SR II (1999), ktoré ako priority štátnej environmentálnej politiky, okrem iného, definujú ochranu vôd a zabezpečenie dostatku pitnej vody, ochranu ovzdušia pred znečisťujúcimi látkami, odpadové hospodárstvo, zachovanie biologickej diverzity a racionálne využívanie prírodných zdrojov. V oblasti harmonizácie s EÚ sa opiera o Integrovanú aproximačnú stratégiu v oblasti životného prostredia (2002).

Na tomto základe bola stanovená priorita operačného programu, vrátane jej opatrení a aktivít. Priorita sa zameriava predovšetkým na dobudovanie environmentálnej infraštruktúry na zabezpečenie ochrany zdravia obyvateľstva ako aj zachovanie, ochranu a obnovu prírodného prostredia SR. Ide najmä o dobudovanie systému kanalizácií, čistiarní odpadových vôd s priorizáciou najviac zaťažených oblastí, ako aj dobudovanie systému zásobovania obyvateľstva nezávadnou pitnou vodou s priorizovaním oblastí s nedostatkom zásob nezávadnej pitnej vody. Za dôležitú sa považuje taktiež realizácia opatrení na zabezpečenie ochrany pred povodňami. V oblasti ochrany ovzdušia sú aktivity smerované predovšetkým do výmeny energetických zariadení vo forme plynofikácie a zavádzania technológií spĺňajúcich limity environmentálneho práva zosúladeného s právom EÚ. V oblasti odpadového hospodárstva sa zameriava na aktivity minimalizujúce vznik odpadov s orientáciou na maximálne využitie separáciou, recykláciou a následným využívaním vyseparovaných častí odpadov. V oblasti zachovania, ochrany a obnovy prírodného prostredia sa zameriava na zavádzanie a uplatňovanie aktívneho prístupu k ochrane prírody a krajiny.

Priorita Environmentálna infraštruktúra vrátane svojich opatrení a aktivít vytvára predpoklad zosúlaďovania štandardov environmentálnej vybavenosti s ostatnými krajinami EÚ a vychádza z požiadaviek Integrovanej aproximačnej stratégie v oblasti životného prostredia. 
V rámci tejto priority sú navrhnuté 4 opatrenia: Ochrana a racionálne využívanie vôd, Ochrana ovzdušia, Odpadové hospodárstvo, Ochrana, zlepšenie a regenerácia prírodného prostredia. Prostredníctvom týchto dokumentov sa vytvára prostredie pre spoluprácu medzi jednotlivými inštitúciami na regionálnej a miestnej úrovni, čím sa zvyšuje informovanosť a pripravenosť ľudských zdrojov pri riešení otázok v oblasti trvalo udržateľného rozvoja.

Uznesenie vlády SR č. 978 z 10. októbra 2001 ukladá ministrovi zdravotníctva v bodoch:

C.24.   rozpracovať zámery, priority a ciele NSTUR v rámci aktualizácie Akčného plánu pre životné prostredie a zdravie obyvateľov SR
rok 2005
C.25.   rozpracovať zámery, priority a ciele NSTUR v rámci aktualizácie Štátnej politiky zdravia
rok 2005

Plnenie úloh:

Oblasť zdravia je ústrednou zložkou záujmu o trvalo udržateľný rozvoj. Princípy a kritériá trvalo udržateľného rozvoja zameraného na rozvoj zdravia má rezort zdravotníctva zakomponované do rôznych strategických materiálov a programov v rezorte. Ide o tieto programy: Národný program podpory zdravia, do ktorého spadajú Školy podporujúce zdravie, Zdravé mestá a obce, Zdravé pracoviská, Celoštátna integrovaná prevencia neinfekčných ochorení, a ďalšie programy ako Monitorovanie trendov a determinantov kardiovaskulárnych chorôb a Program zvýšenia pohybovej aktivity obyvateľstva, Program ozdravenia výživy obyvateľstva, Národný program boja proti HIV/AIDS, Akčný plán pre životné prostredie a zdravie obyvateľov SR a Štátna politika zdravia v Slovenskej republike. Tieto programy sú cielene zamerané na zlepšenie zdravotného stavu obyvateľov, zlepšenie ukazovateľov fyzického i duševného zdravotného stavu, skvalitnenie životného štýlu, životných a pracovných podmienok, ako aj zvýšenie zodpovednosti občanov za vlastné zdravie.  Značná pozornosť je venovaná aj preventívnej zdravotnej starostlivosti a zdravotnej výchove formou poradenských aktivít poskytovaných na Štátnych zdravotných ústavov v SR. 
V rámci integračného procesu a predvstupových aktivít SR bola pripravená legislatíva v oblasti ochrany a podpory zdravia, ktorá podľa posledného hodnotenia plnenia acquis dosahuje vysokú mieru zhody so smernicami EÚ v oblastiach týkajúcich sa verejného zdravia.

K bodu C.24.
Akčný plán pre životné prostredie a zdravie obyvateľov SR a stratégia pre jeho implementáciu bol schválený dňa 11. októbra 2000 a vychádza zo záverov londýnskej konferencie o životnom prostredí a zdraví konanej v júni 1999 v Londýne. Stratégia na implementáciu akčného plánu je založená na zásadách trvalej udržateľnosti a na princípoch najviac posilňujúcich pozitívne prístupy k riešeniu otázok zdravia a s ním súvisiacich problémov, ktoré majú svoj environmentálny pôvod. Obsahom aktualizovaného akčného plánu je rozpracovanie prioritných oblastí životného a pracovného prostredia, v ktorých rámci sú aktualizované opatrenia na zlepšenie podmienok života a práce. Jeho základným cieľom je minimalizovať riziká vyplývajúce zo životného a pracovného prostredia a udržať prostredie v takom stave, aby nepoškodzovalo a neohrozovalo zdravie ľudí, ale umožnilo jeho pozitívny vývoj. Na realizovaní strednodobých a dlhodobých úloh sa zúčastňujú aj príslušné rezorty SR. Úlohy definované v akčnom pláne sú v stave rôzneho stupňa plnenia a rozpracovanosti. Značná pozornosť sa venuje hlavne aktivitám týkajúcich sa úprav všeobecne záväzných právnych predpisov z hľadiska požiadaviek EÚ, ide o transpozíciu smerníc EÚ týkajúcich sa ochrany zdravia do právneho poriadku SR s osobitným zreteľom na posilnenie aspektov environmentálneho zdravia.
Aktualizácia akčného plánu bude pripravená v roku 2005 v spolupráci s jestvujúcou štruktúrou národných orgánov, mimovládnych organizácií a verejnosti. Bude potrebné sa zamerať na prípravu a realizáciu akčného plánu hlavne na lokálnej úrovni a vyvinúť mechanizmus na zavedenie systému účinnej spolupráce, komunikácie a vzájomnej informovanosti medzi štátnymi a neštátnymi zložkami spoločnosti. Táto záležitosť bude riešená v rámci aktualizácie akčného plánu v roku 2005.
Plnenie úloh akčného plánu sa každoročne sleduje a vyhodnocuje. Výsledky a skúsenosti získané pri týchto hodnoteniach budú použité pri príprave jeho aktualizácie.  

K bodu C. 25. 
Štátna politika zdravia v Slovenskej republike bola schválená vládou SR dňa 8. novembra 2000  uznesením č. 910. Vychádza z programu realizácie záverov londýnskej konferencie o životnom prostredí a zdraví a je koncipovaná v súlade s platnými medzinárodnými dokumentmi, ako je Zdravie pre všetkých v 21. storočí. Jej cieľom je nasmerovať záujmy a snahy všetkých zložiek spoločnosti na zdravie ako kľúčový faktor rozvoja spoločnosti a vytvoriť prostredie, v ktorom občania budú mať zaručené podmienky na podporu a ochranu svojho zdravia, právo na zdravotnú starostlivosť a na dostupnosť a rovnosť v jej poskytovaní.  V súlade s aktuálnymi spoločenskými, ekonomickými a zdravotníckymi podmienkami rozpracováva 11 priorít. Vychádza z medzinárodných dokumentov v oblasti ľudských práv, zaoberá sa komplexom opatrení zasahujúcich nielen do sektoru zdravotného, ale do všetkých odvetví – rezortov tak, aby sa zdravie, ako aj jeho podpora stala prioritou každého sektoru spoločnosti a kľúčovým faktorom rozvoja spoločnosti. Na základe uznesenia vlády SR č. 910/2000 bola „Štátna politika zdravia“, jej rezortné stratégie pre podporu, posilňovanie a ochranu zdravia občanov s dôsledným uplatňovaním princípov rozpracovaná v podmienkach jednotlivých rezortov, ktoré prispievajú v rámci svojich vlastných politík k jej zámerom a cieľom.
Správa o realizovaní štátnej politiky zdravia v Slovenskej republike sa vyhodnocuje raz za dva roky. Na základe týchto hodnotení bude pripravená v roku 2005 jej aktualizácia.

Úlohy vyplývajúce z uznesenia vlády SR č. 978/2000 k Národnej stratégii trvalo udržateľného rozvoja sa budú pripravovať v blízkej budúcnosti tak, aby v roku 2005 boli obe úlohy splnené.

Uznesenie vlády SR č. 978 z 10. októbra 2001 ukladá ministrovi životného prostredia v bodoch:

C.26.     vypracovať návrh nového zákona o ovzduší v intenciách NSTUR
rok 2002
C.27.     vypracovať návrh zákona o obaloch a odpadoch z obalov v intenciách NSTUR
rok 2002
C.28.   vypracovať návrh zákona o environmentálnom označovaní výrobkov v intenciách NSTUR
rok 2002
C.29.   vypracovať návrh zákona o schéme environmentálne orientovaného riadenia a auditu v intenciách NSTUR
rok 2002
C.30.  zabezpečiť aktualizáciu Národného environmentálneho akčného programu v intenciách NSTUR
rok 2003
C.31.   vypracovať návrh zákona o priestorovom plánovaní a návrh novely zákona o stavebnom poriadku v intenciách NSTUR
rok 2004

Plnenie úloh: 

K bodu C.26. 
Zákon č.478/2002 Z. z. o ochrane ovzdušia a ktorým sa dopĺňa zákon č.401/1998 Z.z. o poplatkoch za znečisťovanie ovzdušia v znení neskorších predpisov (zákon o ovzduší), platný od 20. 8. 2002 nadobudol účinnosť dňom 1. 9. 2002. Úloha je splnená.

K bodu C.27. 
Zákon č.529/2002 Z. z. o obaloch a o zmene a doplnení niektorých zákonov, platný od 17. 9. 2002, nadobudol účinnosť dňa 1. 1. 2003. Úloha je splnená.

K bodu C.28. 
Zákon č.469/2002 Z. z. o environmentálnom označovaní výrobkov, platný od 13. 8. 2002, nadobudol účinnosť dňa 1. 12. 2002. Úloha je splnená.

K bodu C.29. 
Zákon č.468/2002 Z. z. o systéme environmentálne orientovaného riadenia a auditu, platný od 13. 8. 2002, nadobudol účinnosť dňa 1. 12. 2002. Úloha je splnená.

K bodu C.30. 
Národný environmentálny akčný program SR II bol schválený uznesením vlády SR č.1112/1999, v ktorého rámci vláda SR uložila ministrovi životného prostredia sledovať a vyhodnocovať efektívnosť a plnenia opatrení Národného environmentálneho akčného programu  SR II /NEAP II/ s cieľom kontroly jeho realizácie a ďalšej aktualizácie na úrovni vlády SR v roku 2003. V súčasnej dobe sa pracuje na vyhodnocovaní opatrení NEAP II a na základe pokladov od zainteresovaných subjektov sa spracuje aktualizovaný Národných environmentálny akčný program SR, ktorý je v Pláne práce vlády SR zaradený na mesiac júl 2003. Úloha sa priebežne plní.

K bodu C.31. 
Návrh zákona o priestorovom plánovaní a návrh novely zákona o stavebnom poriadku sa pripravuje. Úloha sa priebežne plní.

Zámery, priority a ciele Národnej stratégie trvalo udržateľného rozvoja sa uplatňujú postupne a  priebežne pri spracovávaní konkrétnych strategických, koncepčných a legislatívnych úlohách rezortu MŽP SR. 

Uznesenie vlády SR č. 978 z 10. októbra 2001 ukladá ministrovi kultúry v bode:

C.32.  rozpracovať zámery, priority a ciele NSTUR do dlhodobej Stratégie rozvoja kultúry a koncepcií rozvoja jej jednotlivých oblastí
rok 2003

Plnenie úlohy

Ministerstvo kultúry SR pripravuje rozpracovanie Národnej stratégie trvalo udržateľného rozvoja v tomto roku s predložením materiálu na poradu vedenia ministerstva v novembri 2003. Bude vytvorená pracovná skupina zo zástupcov príslušných sekcií MK SR, ako aj z odborníkov z oblasti kultúry mimo štátnej správy. V dôsledku absencie dlhodobej štátnej kultúrnej politiky je realizácia týchto zámerov sťažená. V súčasnosti MK SR pripravuje Koncepciu štátnej kultúrnej politiky, ktorá by mala reflektovať aj NSTUR. 
Po vypracovaní NSTUR pre oblasť kultúry bude napĺňanie tohto programu komplexnejšie a ucelenejšie. Podobne predpokladáme, že úlohy NSTUR sa premietnu do Koncepcie štátnej kultúrnej politiky a iných dôležitých koncepčných materiálov MK SR, ktoré sa pripravujú.  
Úloha sa priebežne plní.

Uznesenie vlády SR č. 978 z 10. októbra 2001 ukladá ministrovi spravodlivosti v bodoch:

C.33. vypracovať návrh Rekodifikácie základných občianskoprávnych noriem (Občiansky zákonník, Občiansky súdny poriadok) v intenciách NSTUR
rok 2003
C.34. vypracovať návrh Rekodifikácie základných trestnoprávnych noriem (Trestný zákon, Trestný poriadok) v intenciách NSTUR
rok 2003
C.35. vypracovať návrh Rekodifikácie občianskeho práva hmotného a procesného v intenciách NSTUR
rok 2003
C.36. vypracovať návrh Rekodifikácie medzinárodného práva súkromného a procesného v intenciách NSTUR
rok 2003

Plnenie úloh

K bodu C.33 a C.35
V súčasnosti je na Ministerstve spravodlivosti SR zriadená komisia na rekodifikáciu Občianského súdneho poriadku, ktorá sa zaoberá okrem iného aj predmetnou problematikou. Špecializovaná rekodifikačná komisia vytvorila legislatívny zámer občianskeho zákonníka. Jej zloženie je zverejnené na webovej stránke Ministerstva spravodlivosti SR. Táto obsahuje aj informácie o priebehu a stave rekodifikačných prác.

K bodu C.34
V zmysle uznesenia vlády SR385/2000 sa predložili rekodifikačné návrhy Trestného zákona a Trestného poriadku vypracované na základe schváleného legislatívneho zámeru ako výsledok činnosti komisie pre rekodifikáciu Trestného práva. Tieto návrhy Trestných kódexov boli predložené na medzirezortné pripomienkové konanie v júli 2002. V tomto roku budú opätovne predložené na medzirezortné pripomienkové konanie s tým, že do konca roku 2003 budú predložené na rokovanie do Národnej rady SR.

K bodu C.36
Splnenie úlohy uvedenej nadväzuje na rekodifikáciu Občianského súdneho poriadku, a preto realizácia tejto úlohy je viazaná na ukončenie tejto rekodifikácie. V súlade s Plánom legislatívnych úloh vlády SR na rok 2003 Sekcia medzinárodného práva a európskej integrácie v mesiaci august predloží do legislatívneho procesu návrh rekodifikačnej novely zákona č.97/1963 Zb. o medzinárodnom práve súkromnom a procesnom.
Touto rekodifikačnou novelou dôjde k zmene a doplneniu citovaného zákona o právnu úpravu niektorých otázok právomoci, uznávania a výkonu rozsudkov v občianskych a obchodných veciach, v manželských veciach a vo veciach rodičovských práv a povinností k spoločným deťom. Touto rekodifikačnou novelou budú stanovené úlohy vyplývajúce z NSTUR v oblasti medzinárodného práva súkromného a procesného.

Uznesenie vlády SR č. 978 z 10. októbra 2001 ukladá predsedovi Štatistického úradu SR v bode:

C.37.  v súlade s Programom štátnych štatistických zisťovaní zabezpečiť vyhodnocovanie štatistických ukazovateľov NSTUR
rok 2002 a každoročne

Plnenie úlohy

Plnenie tejto úlohy je priebežné a predpokladá sa jej každoročné opakovanie. S týmto cieľom  ŠÚ SR každoročne prerokúva návrh Programu štátnych štatistických zisťovaní so zainteresovanými rezortami. Definitívne požiadavky sa upresňujú na rokovaní štatistickej rady /poradný orgán ŠÚ SR/, ktorého členmi sú zástupcovia rezortov. Takto schválený Program štátnych štatistických zisťovaní závisí od technických a finančných možností ŠÚ SR a býva zverejnený v Zbierke zákonov Slovenskej republiky. Najkomplexnejšie výsledky výstupov štátnych štatistických zisťovaní publikuje ŠÚ SR každoročne v Štatistickej ročenke.
               Uvedený spôsob zaraďovania jednotlivých ukazovateľov do okruhu sledovania je pre celý Program štátnych štatistických zisťovaní rovnaký, bez rozdielu z akého dôvodu bol príslušný ukazovateľ zaradený do okruhu zisťovania (NSTUR, Agenda 21, požiadavka z prístupových rokovaní, harmonizácia ukazovateľov s rôznymi európskymi hospodárskymi organizáciami a pod).

Uznesenie vlády SR č. 978 z 10. októbra 2001 ukladá prednostom krajských úradov a
prednostom okresných úradov v bode:

C.38. rozpracovať zámery, priority a ciele Národnej stratégie trvalo udržateľného rozvoja v rámci regionálnych a lokálnych AGEND 21, Akčných plánov trvalo udržateľného rozvoja a v aktualizovaných regionálnych operačných plánoch.
rok 2003

Plnenie úlohy

Krajské úrady

Krajský úrad Bratislava 
-	spracováva sa Regionálna agenda 21 Bratislavského kraja
-	v rámci kraja bola spracovaná jedna miestna Agenda 21
-	spracováva sa Akčný plán stratégie trvalo udržateľného rozvoja kraja
-	Krajský úrad Bratislava spolupracoval s Úradom Bratislavského samosprávneho kraja pri vypracovaní dokumentov Jednotný programový dokument – Bratislavský kraj – Cieľ 2, Jednotný programový dokument – Bratislavský kraj – Cieľ 3 a Stratégia rozvoja Bratislavského samosprávneho kraja

Krajský úrad Trnava
-	v rokoch 2001 a 2002 bol vypracovaný Krajský environmentálny akčný program Trnavského kraja
-	spracováva sa Regionálna agenda 21 Trnavského kraja
-	v roku 2001vypracovaná miestna Agenda 21 Ekologizácia hospodárenia v povodí Parnej
-	spracovávajú sa miestne Agendy 21 Križovany nad Dudváhom a Suchá nad Parnou

Krajský úrad Banská Bystrica
-	bol vypracovaný projekt Regionálna Agenda 21 pre časť Banskobystrického kraja /okresy Banská Bystrica, Banská Štiavnica, Brezno, Detva, Krupina, Zvolen, Žarnovica, Žiar nad Hronom/ ako rozpracovanie modelového projektu „Regionálna agenda 21 pre Stredné Pohronie“, ktoré je súčasťou Rámcového projektu Podpora trvalo udržateľného rozvoja v Slovenskej republike  
-	v priebehu roka 2002 okresné úrady kraja v zmysle Národného akčného programu II aktualizovali okresné environmentálne akčné programy a v súčasnosti spracovávajú podklady pre Národný environmentálny akčný program III
-	ciele trvalo udržateľného rozvoja boli premietnuté aj do Regionálneho operačného programu Banskobystrického kraja.

Krajský úrad Trenčín
-	spracováva sa Regionálna agenda 21 Trenčianskeho kraja, v roku 2002 poskytoval krajský úrad, ako aj okresné úrady kraja súčinnosť hlavne v zabezpečovaní a poskytovaní údajov z koncepčných a strategických materiálov na regionálnej a lokálnej úrovni. Tento dokument po jeho vyhotovení bude jedným z podkladov pre vypracovanie miestnych agend 21
-	spracováva sa Program hospodárskeho a sociálneho rozvoja kraja. Krajský úrad spolupracuje s Trenčianskym samosprávnym krajom pri príprave tohto materiálu hlavne na úseku životného prostredia s dôrazom na ciele a zámery Národnej stratégie trvalo udržateľného rozvoja.

Krajský úrad Žilina
-	Rada kraja KÚ v Žiline pre trvalo udržateľný rozvoj zabezpečovala koordináciu jednotlivých odborov štátnej správy pri uplatňovaní Agendy21 v rozvojových koncepciách kraja a posudzovaní aktuálnych ukazovateľov trvalo udržateľného rozvoja
-	na základe zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky bola pôsobnosť z úseku regionálneho rozvoja - a tým aj práce vykonávané v súvislosti s pôsobením Rady kraja pre trvalo udržateľný rozvoj - presunutá z krajského úradu na Žilinský samosprávny kraj.

Krajský úrad Nitra
-	zámery, priority a ciele  Národnej stratégie pre trvalo udržateľný rozvoj má krajský úrad rozpracované v nasledovných dokumentoch a programoch: Aktualizovaný Environmentálny akčný program Nitrianskeho kraja, Program odpadového hospodárstva Nitrianskeho kraja do roku 2005, Vyhlásenie 6 chránených území v roku 2002 všeobecne záväznými vyhláškami Krajského úradu v Nitre
-	krajský úrad úzko spolupracuje s Nitrianskym samosprávnym krajom pri vypracovaní Programu rozvoja Nitrianskeho samosprávneho kraja podľa princípov Národnej stratégie trvalo udržateľného rozvoja
-	princípy Národnej stratégie trvalo udržateľného rozvoja boli uplatnené aj pri vypracovaní materiálov Koncepcia rozvoja životného prostredia, humanitárnej pomoci a ochrany obyvateľstva Nitrianskeho kraja, Koncepcia rozvoja dopravy kraja, Koncepcia rozvoja cestovného ruchu kraja a Koncepcia pre oblasť pôdohospodárstva a rozvoj vidieka kraja, spracovaných Regionálnym združením Váh – Dunaj – Ipeľ.

Krajský úrad Prešov
-	v súčasnosti krajský úrad aktualizuje Krajský environmentálny akčný plán Prešovského kraja, do ktorého cieľov a opatrení sú premietnuté zámery, priority a ciele Národnej stratégie trvalo udržateľného rozvoja
-	krajský úrad spolupracuje s regionálnym odborom a odborom územného plánovania a životného prostredia Prešovského samosprávneho kraja pri tvorbe koncepcií a iných dokumentov zohľadňujúcich zámery, priority a ciele Národnej stratégie trvalo udržateľného rozvoja.

Krajský úrad Košice
-	úzko spolupracuje so Slovenskou agentúrou životného prostredia, Centrum environmentálnej regionalizácie Košice pri vypracovávaní Regionálnej Agendy 21 Košického kraja
-	v súvislosti s uznesením vlády SR č. 1112/1999 Krajský úrad Košice sleduje a vyhodnocuje efektívnosť a plnenie opatrení Národného environmentálneho akčného programu s cieľom kontroly jeho realizácie a ďalšej aktualizácie v roku 2003.
Okresné úrady

Z celkového počtu 78 okresných úradov zaslalo správu o plnení Národnej stratégie trvalo udržateľného rozvoja  41 okresných úradov.
Okresné úrady po prechode niektorých pôsobností z krajských a okresných úradov  na samosprávne kraje a na obce po nadobudnutí účinnosti zákona č. 416/2001 Z. z. sa zúčastňujú na rozpracovaní zámerov, priorít a cieľov Národnej stratégie trvalo udržateľného rozvoja v rámci regionálnych a lokálnych Agend 21, akčných plánov trvalo udržateľného rozvoja v úzkej súčinnosti s príslušným  samosprávnym krajom a obcami okresu. Jednotlivé okresné úrady najmä zabezpečujú a poskytujú údaje z koncepčných a strategických materiálov na regionálnej, resp. lokálnej úrovni potrebných k vypracovaniu regionálnych a miestnych Agend 21.  

28 okresných úradov odvolávajúc sa na zákon NR SR č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky nezaslalo správu o plnení, ale  odporučili zmeniť bod C.38. uznesenia vlády SR č.978/2001 tak, aby nositeľom tejto úlohy boli samosprávne kraje a obce, na ktoré prešli kompetencie v oblasti regionálneho rozvoja a cestovného ruchu z krajských úradov a z okresných úradov.

9 okresných úradov nezaslalo žiadnu správu o plnení úlohy C.38.      

Uznesenie vlády SR č. 978 z 10. októbra 2001 odporúča  predsedovi Slovenskej akadémie vied v bode:

D.1. v súčinnosti s ministrom školstva podieľať sa na rozpracovaní zámerov, priorít a cieľov NSTUR v rámci aktualizácie Koncepcie štátnej vednej politiky do roku 2005
rok 2005

Plnenie úlohy

Vzhľadom na to, že sa nepripravuje aktualizácia Koncepcie štátnej vednej a technickej politiky do roku 2005, budú zámery, priority a ciele NSTUR rozpracované v rámci novej „Strednodobej koncepcie štátnej vednej a technickej politiky do roku 2010“, ktorá sa začne pripravovať v roku 2004.